次韻梁教授
作者：陳造
朝代：宋

paragraphs: 一代司馬公，山立皋稷後。
聲名竦華夷，所樂在五畝。
著書不止陵左班，措世治平嘉祐間。
不欺之學誰與嗣，元城逸駕君獨攀。
秀野之堂新斷手，儼如拱侍公左右。
扁榜結字吾何取，顧使與堂傳永久。
斯邕古篆學未成，鍾王石經空典刑。
向來玩碑一再宿，怒猊渴驥慚舊評。
柴車爭道乏妙領，畫沙之錐猶露穎。
閉門柿葉徒滿屋，竟使吳霜颯垂頸。
潮乎相逢奈老何，妙語愛君金叵羅。
及君未中元祐科，深衣容我時相過。